**Lakiakankaan tuulivoimapuisto 3** on Etelä-Pohjanmaalla Isojoella ja Pohjanmaan Kristiinankaupungissa Lakiakankaalla sijaitseva tuulivoimapuisto, jossa toimii 20 tuulivoimalaitosta. Niiden kokonaiskapasiteetti on 86 megawattia. Voimalat on rakentanut CPC Finland Oy ja Helen yhdessä, jotka myös omistavat ne.

Aikaisemmin on ollut käytössä kolme erillistä Lakiakankaan tuulivoimapuistoa, jotka on eroteltu järjestysnumeroilla 1, 2 ja 3. Kaksi edeltävää kohdetta on yhdistetty ja myyty sijoitusyhtiö Ardianille. Ne sijaitsevat tämän puiston eteläpuolella ja niistä on yhteinen artikkeli Lakiakankaan tuulivoimapuisto. Näiden vieressä länsipuolella sijaitsee vielä Lappfjärdin tuulivoimapuisto. Kaikki nämä muodostavat melko yhtenäisen tuulipuistoalueen.

Yleistä
-------

Lakiakankaan tuulipuisto sijaitsee yli 15 kilometriä Isojoen kirkonkylästä luoteeseen, 12 kilometriä Karijoen kirkonkylästä etelään ja 18 kilometriä Kristiinankaupungin keskustaajamasta kaakkoon. Tuulipuiston tarkempi sijainti on Lakiakankaan pohjoispuolella Lännenmaalla. Tuulipuiston pituus on 5 kilometriä, leveys 1,5 kilometriä, ja kaikki voimalaitokset sisällensä sulkevan alueen pinta-ala on yli 4 neliökilometriä. Voimalat sijaitsevat 70–90 metriä mpy.

Tuulivoimalaitokset ovat tanskalaisen Vestasin valmistamaa V150-mallia, jonka tuuliturbiinin halkaisija 150 metriä, ja jonka kapasiteetti on 4,3 megawattia .

Tuulipuistosta on tieyhteydet Lakiakankaan tuulivoimapuiston tiestöön ja sen kautta Vanhakylän ja Kärjenkosken väliseen yhdystiehen 17027, sekä koilliseen päin seututiehen 664 Ohrikylässä. Voimaloiden tuottama sähkö johdetaan länsipuolella sijaitsevasta sähköasemasta 110 kilovoltin jännitteellä alueen länsipuolella puolella kulkevalle sähkölinjalle. Samaan kohtaan liittyy myös lännessä sijaitsevan Lappfjärdin tuulipuiston siirtolinja. Tuulipuiston käyttöön on rakennettu 31 kilometrin pituinen ja 110 kilovoltin rinnakkainen siirtolinja Kristiinankaupunkiin. Siellä tuotettu sähkö johdetaan kantaverkkoon.

Tuulivoimapuiston sähkönsyöttöä säätelemään on hankittu neljä kontteihin rakennettuja 1,2 megawatin akkuvarastoja, joiden sähkönvarastointikyky on noin 10 megawattituntia. Niiden sijoituspaikka on Mansikkamäen sähköasema.

Historiaa
---------

Lakiakankaan tuulivoimapuistoa suunnitteli CPC Finland Oy. Lakiakankaan laajasta yhteisestä tuulivoimala-alueesta tehtiin ympäristövaikutusten arviointi (YVA), jonka selostus toimitettiin Etelä-Pohjanmaan ELY-keskukselle huhtikuussa 2012. ELY-keskus antoi siitä lausunnon kesäkuussa 2012.

CPC Finland Oy:n tytäryhtiö CPC Lakiakangas 3 Oy perustettiin heinäkuussa 2019. Syyskuussa 2020 yhtiön nimi muutettiin Tuulipuisto Lakiakangas 3 Oy ja sen toiseksi osakkaaksi tuli Helen. Tästä lähtien tuulivoimapuistoa suunnittelivat ja toteuttivat CPC Finland Oy ja Helen yhdessä. Yhtiöt omistavat tuulipuiston yhdessä, mutta Helen omistaa 60% ja CPC Finland Oy 40%.

Samalla, kun tuulivoimapuiston perusrakenteita alettiin pohjustamaan kesällä 2020, käynnistettiin myös hanke vetää 31 kilometriä sähkön siirtolinja Kristiinankaupungin sähköasemalta Mansikkamäen ja Tupanevan sähköasemille. Se valmistui elokuussa 2021. Tuulivoimaloiden pystytys aloitettiin syyskuussa 2021 ja ne kytkettiin sähköverkkoon vuoden 2021 lopulla.

Myöhemmin on tarkoitus laajentaa tuulipuistoa kolmella tuulivoimalalla. Tuulipuiston sähköenergia on myyty Helsingin Helenille pitkäaikaisella sopimuksella.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7 8  Galkin-Aalto, Helena: Helen kasvattaa merkittävästi tuulivoimatuotantoaan - kokonaisinvestointi uuteen tuulipuistoon 100 miljoonaa euroa *helen.fi*.  24.8.2020. Helsinki:  Helen. Viitattu 17.11.2023.
2. 1 2 3  Kuusisto, Antero: Hybridipuistojen sähkönsiirto ja MW-luokan energiavarastot – synergiaedut (PDF) *opinnäytetyö*.  toukokuu 2023. Tampere:  Tampereen ammattikorkeakoulu. Viitattu 17.11.2023.
3. 1 2 3 4 5  Lakiakangas 3, Isojoki (sijainti maastokartalla) *Karttapaikka*. Helsinki:  Maanmittauslaitos. Viitattu 17.11.2023.
4. 1 2 3 4 5 6 7  Lakiakangas 3 *cpc-germania.com*. Rheine, Saksa:  CPC Germania. Viitattu 17.11.2023. (englanniksi)
5. ↑  Ardian Infrastructure acquires Lakiakangas wind farm in Finland, growing existing portfolio in the nordics *ardian.com*.  2.4.2020. Ardian. Viitattu 17.11.2023. (englanniksi)
6. ↑  Lakiakangas III *www.thewindpower.net*. Ranska:  The Wind Power. Viitattu 17.11.2023. (englanniksi)
7. ↑  Vestas V150 *www.thewindpower.net*.  24.6.2023. Ranska:  The Wind Power. Viitattu 17.11.2023. (englanniksi)
8. ↑  Lapväärtin ja Lakiakankaan tuulivoimapuistot, Kristiinankaupunki *ymparisto.fi*.  28.5.2019. Seinäjoki:  Etelä-Pohjanmaan ELY-keskus. Viitattu 17.11.2023.
9. ↑  Tuulipuisto Lakiakangas 3 Oy *kauppalehti.fi*. Helsinki:  Kauppalehti/Alma Talent Oy. Viitattu 17.11.2023.
10. ↑  Trast, Erik: CPC Finland ja Helen aloittavat Lakiakangas 3 -tuulipuiston rakentamisen *epressi.com*.  24.8.2020. CPC Finland Oy. Viitattu 17.11.2023.